Urmas Siigur

Urmas Siigur (sündinud 18. detsembril 1956) on eesti arst ja arstiteadlane ning Tartu Ülikooli Kliinikumi endine juhatuse esimees.

Ta lõpetas 1981. aastal Tartu Riikliku Ülikooli arstiteaduskonna cum laude ning 1982. aastal kirurgia internatuuri. Kandidaadiväitekirja kaitses Urmas Siigur 1990. aastal Tartu Ülikoolis, doktoriväitekirja aga 1997. aastal Karolinska Instituudis Stockholmis. 

Aastatel 1982–1984 töötas ta kirurgina Tartu Linna Onkoloogia Dispanseris, 1982–1991 vanemlaborandi, nooremteaduri, teaduri ja vanemteaduri ametikohtadel Üldmolekulaarpatoloogia Instituudis. Aastatel 1991–1996 oli ta Maarjamõisa Haigla laboriosakonna juhataja ja 1996. aastast 1999. aasta aprillini Tartu Ülikooli Kliinikumi Ühendlabori juhataja. 

Aastatel 1999–2002 kuulus ta SA Tartu Ülikooli Kliinikumi juhatusse, vastutades ravi-, õppe- ja teadustöö valdkonna eest. Alates 8. veebruarist 2002 kuni 30. septembrini 2018 oli Urmas Siigur SA Tartu Ülikooli Kliinikumi juhatuse esimees.

Alates 2020. aasta jaanuarist on ta ajakirja Eesti Arst peatoimetaja.Ajakiri «Eesti Arst» saab uue peatoimetaja, Postimees, 4. november 2019

Urmas Siigur on avaldanud üle 40 teadusartikli, peamiselt mikroobiökoloogiast.

 Isiklikku 
Urmas Siigur on abielus ja tal on viis last. Tema isa oli õigusteadlane Heino Siigur (1930–2021).

Tunnustus
2016 Tartu Tähe kavaler
2019 Tartu Ülikooli Kliinikumi preemia

Viited

Kategooria:Eesti arstid
Kategooria:Tartu Ülikooli arstiteaduskonna vilistlased
Kategooria:Karolinska Instituudi vilistlased
Kategooria:Sündinud 1956